חגיגות שנת ה-70 למדינת ישראל

חגיגות שנת ה־70 למדינת ישראל נערכו לאורך שנת ה'תשע"ח (2018), והגיעו לשיאן ביום העצמאות של שנה זו, עת ציינה מדינת ישראל 70 שנים להיווסדה. ב-1 בינואר 2017 החליטה ממשלת ישראל על הקמת מנהלת לאירועי חגיגות 70 שנה למדינת ישראל. בהתאם להחלטה, על מנכ"ל משרד התרבות להקים מנהלה מקצועית, שתפעל לפי העקרונות שתקבע ועדת השרים לענייני סמלים וטקסים ובהתאם להנחיות של מרכז ההסברה ותהיה אמונה על התכנון, הארגון וביצוע של אירועי שנת ה-70 למדינת ישראל. בהחלטה נקבע כי "האירועים הממלכתיים לציון יום העצמאות השבעים יביאו לידי ביטוי את רוחה, חזונה והישגיה של מדינת ישראל כמדינה יהודית ודמוקרטית לאורך כל שנות קיומה". בראשות המטה לחגיגות השבעים עמד מנהל מרכז ההסברה, מושיק אביב. בהחלטת הממשלה נקבע, לפי הצעתו של ראש הממשלה בנימין נתניהו, שהסכומים הנדרשים לצורך קיום האירועים יגויסו מתרומות, שבאיסופן יעסוק נתניהו עצמו. שרת התרבות והספורט מירי רגב, התנגדה לדרך מימון זו, ואל ביקורתה הצטרפו 34 מחברי הכנסת וגם התנועה למען איכות השלטון בישראל. בסופו של דבר תוכנית זו לא התגשמה, ובאפריל 2017 הגיעו נתניהו ורגב להסכמה על הקצאת תקציב של 200 מיליון ש"ח למימון האירועים, זאת לעומת תקציב ראשוני של 100 מיליון ש"ח שנקבע לחגיגות שנת ה־60 למדינת ישראל. במאי 2017 יצא משרד התרבות והספורט בקול קורא למכרז לניהול אירועי שנת ה־70 למדינת ישראל, אשר בסופו זכתה חברת "טרגט מרקט". ב-8 באוגוסט 2017, לאחר דיון בין ראש הממשלה לשר האוצר משה כחלון הוחלט על מתווה לתקצוב החגיגות שלפיהן יועברו הסכום שהוצע בתחילה בסך 100 מיליון שקלים מתקציב המדינה. באוגוסט 2017 קראה שרת התרבות והספורט רגב לציבור הרחב לעצב את הלוגו לחגיגות ה-70 ואף קראה להציע תמה לחגיגות אלו. לתחרות הנושא והלוגו הוקם אתר ייעודי. גם צה"ל פנה לציבור להשתתף בבחירת הסמל שישמש באופן רשמי את צה"ל באירועי 70 שנה להקמת צה"ל והמדינה. ב-15 בינואר 2018 חשפה רגב כי הנושא הנבחר הוא "מורשת של חדשנות" ואת הלוגו הנבחר. הלוגו הנבחר עוצב על ידי חברת "טרגט מרקט" שהיא גם זאת שנבחרה להפיק את החגיגות. הסיסמה שנבחרה ללוות את החגיגות היא :"כן, יש במה להתגאות". בפברואר 2018 נבחר השיר "הללויה" להיות השיר המרכזי של החגיגות. לכבוד האירוע חיברה הפזמונאית המקורית של השיר שמרית אור שני בתים נוספים. ביוזמת משרד החינוך הוקם אתר אינטרנט המאפשר לאזרחים לחתום על נוסח מגילת העצמאות. ב-1 באפריל 2018 השיק משרד התרבות את הקמפיין והאתר הרשמיים לקראת חגיגות ה-70 למדינה. בין יו"ר הכנסת יולי אדלשטיין לשרה מירי רגב פרצה מחלוקת עזה בשאלת הנואמים בטקס הדלקת המשואות בערב יום העצמאות השבעים. רגב ביקשה לשלב בטקס נאום של ראש הממשלה בנימין נתניהו בהתאם להחלטת ועדת טקסים וסמלים, בנימוק שהדבר יחסוך אירוע יקר נפרד נוסף במתכונת "פעמוני היובל" בו ראש הממשלה והנשיא היו אמורים לנאום. אך אדלשטיין התנגד ודרש לשמור על המתכונת הקבועה של הטקס, שבה הנואם המרכזי היחיד הוא יו"ר הכנסת, וראש הממשלה איננו נוכח בטקס, אף לא בקהל, זאת למרות שנתניהו כראש ממשלה נאם בטקס המשואות בשנת היובל לישראל וקרא קטע ממגילת העצמאות. אדלשטיין הודיע שאם ישולב בטקס נאום של ראש הממשלה, הוא ומשמר הכנסת לא יגיעו לטקס. יו"ר האופוזיציה יצחק הרצוג מתח ביקורת על הפגיעה בממלכתיות וציין שעל אף שהוא מתנגד לשילוב הנאום, היה וראש ממשלה ינאם, הוא עומד על זכותו כחוק לנאום גם כן לאחריו. לקראת יום העצמאות הסתמנה פשרה לפיה ראש הממשלה יישא דברי ברכה קצרים לכבוד שנת העשור ה-70, בדומה למתכונת שהתקיימה בטקס יום העצמאות החמישים, ובנוסף ידליק משואה ביחד עם יושב ראש הכנסת. בערב הטקס אדלשטיין סירב שמשמר הכנסת יקבל את כניסת ראש הממשלה לרחבת הטקס מאחר שדרישה זו של ראש הממשלה הייתה בניגוד לסיכומים המוקדמים ביניהם. לפיכך הועלה משמר צה"ל שאורגן ברגע האחרון מקרב הנוכחים לשם קבלת ראש הממשלה ורק לאחריו עלה משמר הכנסת לקבלת יו"ר הכנסת. בטקס עצמו נאם נתניהו במשך 14 דקות, כמעט כפליים מהדובר הראשי של הטקס. ב-8 באפריל 2018 פורסמו שמות מדליקי המשואות ליום העצמאות: הזמר שלמה ארצי, האלוף במילואים ישעיהו גביש, רחלי גנות, נועם גרשוני, מרגלית זינאתי, שייח' מוואפק טריף, פרופסור מרסל מחלוף, פרופסור אביעזרי פרנקל, ליא קניג, זאב רווח, אבשלום קור, מאי קורמן. נשיא הונדורס חואן אורלנדו ארננדס, שהוזמן להתלוות למדליק משואה ממשרד החוץ והיה אמור להיות המנהיג הזר הראשון שזכה ללוות מדליקת משואה, הודיע על ביטול השתתפותו. מבקר המדינה יוסף שפירא פרסם באפריל 2019 דו"ח שקבע כי "הליך בחירת מדליקי המשואות בוצע בחלקו באופן החורג מהתקנון לבחירת מדליקי המשואות, וכי גם אופן הקצאת ההזמנות היה לקוי ולא התיישב עם כללי מינהל תקין". משרד התרבות הודיע על 70 שעות של חגיגת שנת ה־70 למדינה שתיפתח בערב יום העצמאות ותינעל במוצאי השבת. להלן האירועים בכל אחד מימי החגיגה: ביום העצמאות נחנך בתל אביב "שביל העצמאות" שמחבר בין אתרים מרכזיים הקשורים להכרזת העצמאות ומנקודות היסטוריות בעיר. שגרירות ארצות הברית בישראל עברה לירושלים ב־14 במאי 2018, שהוא התאריך הגרגוריאני של הקמת המדינה. במרץ 2018 הודיעו ארמון בקינגהאם וממשלת הממלכה המאוחדת על ביקור הנסיך ויליאם, דוכס קיימברידג' בישראל בקיץ. בכך יהא זה ביקור רשמי ראשון מטעם בית המלוכה בישראל מאז הקמתה. טקס הדלקת המשואות המסורתי פתח את חגיגת שנת ה־70 בהר הרצל בירושלים. הטקס כלל המחזה של אירועים בתולדות עם ישראל, ובהם מעמד הר סיני, חורבן בית המקדש, השואה וחומה ומגדל והופיעו בו זמרים, בהם אורנה ומשה דץ בשירם "כאן", שאיתו ייצגו את ישראל באירוויזיון 1991, מיקי גבריאלוב ואמיר דדון בשיר "אמא אדמה", נטע ברזילי בשיר "הורה היאחזות" ושרית חדד בשיר "משירי ארץ אהבתי". קבוצת חיילים הציגה שבועת אמונים בצה"ל. חברת אינטל הציגה מופע שבו 300 רחפנים יצרו בשמים סמלים ישראליים, כגון "שרוליק" ומגן דוד. בתום החלק האמנותי נאמו יו"ר הכנסת יולי אדלשטיין וראש הממשלה בנימין נתניהו, שגם השיאו משואה, ולאחריהם הודלקו 12 משואות. בהמשך נערך מצעד דגלנים, שיצרו סמלים וכתובות על מגרש המסדרים. לרגל שנת ה-70 למדינה ולצה"ל ופתיחת מחזור גיוס מרץ, חידש צה"ל את השיר "אין לך מה לדאוג" ששר במקור עוזי פוקס, בביצוע חדש של נדב גדג'. בנוסף צה"ל איפשר לעריקים ולמי שמעמדו הצבאי לא מוסדר, להיכנס לישראל לתקופה מוגבלת ולפעול להסדרת העניין ללא מעצר. צה"ל ערך, כמדי שנה, אירועים לכבוד יום העצמאות, ואלה כללו מטס חגיגי, הישט (משט) לאורך חופי הים התיכון ופתיחת מחנות וחניוני צה"ל לאזרחים והצגת כלי רכב ואמצעי לחימה לציבור הרחב. למטס המסורתי של חיל האוויר הישראלי הצטרפו מטוסים של חילות אוויר זרים, בהם F-16 של יוון, C-17 של קנדה, C-295 של צבא פולין, C-130 של הממלכה המאוחדת ושל אוסטריה ויורופייטר טייפון של איטליה. המטוסים הישראליים במטס כללו את ה-F-35I אדיר, F-16 "ברק 2020", סופר הרקולס C-130J "שמשון", מטוס תדלוק בואינג 707 "שקנאי" שתדלק מטוס F-16, ומסוקי AH-64 אפאצ'י, יסעור ו-UH-60 בלקהוק ("ינשוף"). למטס הצטרפו גם מטוסי הכיבוי אייר טרקטור AT-802F ומסוקי איירבוס H125 ("כחל") החדשים של היחידה האווירית של משטרת ישראל, מטוס בואינג 787 של "אל על" ומטוס של "ארקיע". מפגני אווירובטיקה במטוסי T-6 טקסאן II ("עפרוני") נערכו מעל בסיסי חיל האוויר רמת דוד, בית הספר הטכני, תל נוף ומוזיאון חיל האוויר בבסיס חצרים, ומעל הערים טבריה, חיפה, תל אביב וירושלים. נערכו מפגני צניחה בשלושה מוקדים שונים: חוף דדו בחיפה, חוף גורדון בתל אביב והטיילת בטבריה של כמאה צנחנים שהוצנחו ממטוסי "שמשון". בצונחים היו גם חברי הכנסת מוטי יוגב ואלעזר שטרן. כמדי יום עצמאות נערך גם ביום העצמאות ה-70 חידון התנ"ך העולמי לנוער יהודי. החידון נערך בתיאטרון ירושלים במעמד ראש הממשלה בנימין נתניהו, יו"ר הכנסת יולי אדלשטיין, שר החינוך נפתלי בנט ויו"ר הסוכנות היהודית נתן שרנסקי. בחידון השתתפו בני נוער מישראל ומהתפוצות. בארבעת המקומות הראשונים זכו בני נוער מישראל. חתן התנ"ך לשנת תשע"ח הוא עזריאל שילת, תושב חצור הגלילית ותלמיד ישיבת שומריה שבנגב. במקום השני זכתה אוריה הכהן מאולפנת בני עקיבא סגולה בקריית מוצקין, ובמקום השלישי זכה אופק אברהם מתיכון אורט טבריה. הנחה את החידון אבשלום קור. ביום העצמאות וביומיים שאחריו ציין סינמטק תל אביב 70 שנה לקולנוע הישראלי במרתון של הקרנת סרטים שנבחרו כטובים ביותר בתולדות הקולנוע הישראלי. ב-3 ביוני 2018 נערך בכיכר טיימס שבמנהטן אירוע בהשתתפות אלפי חוגגים, כחלק מחגיגות ה-70 לישראל. את האירוע ארגנו הקונסוליה הישראלית בניו יורק ומשרד התרבות והספורט, והובילו אותו הקונסול דני דיין והשרה מירי רגב. לקראת מונדיאל 2018, ארגנה חברת קומטק משחק ידידות בין נבחרת ארגנטינה בכדורגל לבין נבחרת ישראל כמסורת של ביקורים לפני התחרות. תחילה תוכנן המשחק להתקיים באצטדיון סמי עופר בחיפה אך לאחר מעורבות של משרד התרבות והספורט הוא הועבר לאצטדיון טדי בירושלים, בתוספת תקציב של 2.7 מיליון ש"ח מקופת חגיגות ה-70 להוצאות הכרוכות. יו"ר התאחדות הכדורגל הפלסטינית, ג'יבריל רג'וב פנה במכתב ליו"ר ההתאחדות לכדורגל בארגנטינה בדרישה מלווה באיומים שלא לקיים את משחק הידידות בירושלים. אל רג'וב הצטרפו ארגוני החרם נגד ישראל שהפעילו לחץ לביטול המשחק. בהמשך ביטלה נבחרת ארגנטינה את הגעתה לישראל, יו"ר ההתאחדות לכדורגל בארגנטינה, קלאודיו צ'יקי טפיה נימק את ההחלטה "בשל הסלמה באלימות ואיומים של הממשלה הפלסטינית נגד ליונל מסי והמשלחת הלאומית של ברצלונה". שרת התרבות והספורט מירי רגב ייחסה את הביטול לאיומים על חיי כוכב הנבחרת ליונל מסי ומשפחתו כטרור חדש־ישן, אך מספר פרשני ספורט האשימו את מעורבותה כגורם לביטול. "צה"ל שלנו" הייתה תערוכה אינטראקטיבית לציון 70 שנה לצה"ל במסגרת חגיגות ה-70 למדינת ישראל. התערוכה התקיימה בחג הסוכות ה'תשע"ט (2018) בחולון בהיכל הטוטו. בתערוכה ביקרו מאות אלפי ישראלים. התערוכה כללה ארבעה מתחמים: מתחם הכניסה בו הוצג מופע אורקולי על ההיסטוריה של צה"ל. המתחם האינטראקטיבי – בו לצד דגמים ואמצעי לחימה של הזרועות השונות, פוזרו עשרות עמדות אינטראקטיביות שכללו משחקי מחשב ווידאו וסימולטורים שונים. בין המוצגים: רובי צלפים, דגמים של סער 6 וצוללת מסדרת דולפין AIP, דגם של לוויין ריגול טכסאר, שליטה ברובוט באמצעות טכנולוגיית מציאות רבודה. בין הסימולטורים: סימולטור כיפת ברזל, סימולטור צניחה, סימולטור טיס, סימולטור צוללות, סימולטור מודיעין צבאי ומשחק שליטה ברכב קרבי משוריין. מתחם הרק"ם – מחוץ לאולם הוצגה תערוכה גדולה של רכב קרבי משוריין וכלים צבאיים. התערוכה כללה: טנק מרכבה סימן 4מ, משגר כיפת ברזל, משגר מנתץ (משגר רקטות M-270 MLRS) ורקטת רומח, נמ"ר לחימה, נגמ"ש איתן, מרגמת קשת, פומ"ה, דחפור משוריין D9, תותח מתנייע M-109, נמ"ר הנדסי ומשגר MIM-104 פטריוט. לצד כל כלי היה ברקוד שסריקתו בטלפון חכם הציגה סרטון וידאו על הכלי. במתחם הייתה גם תצוגה של חטיבת החילוץ של פיקוד העורף בה הדגימו חיילים את יכולות החילוץ של התצוגה. מתחם הים והאוויר – המתחם נפרש לאורך הבריכה וכלל שיט בסירות גומי, תצוגה של כלים של חיל הים הישראלי: צרעה ומורנה של שייטת 13 ומספר אמצעים ימיים. התצוגה של חיל האוויר הישראלי כללה מטוס קרב רב-משימתי F-16 ברק, מספר טילים ופצצות מונחות, תותח וולקן M61A1, מסוק קרב AH-1 קוברה וכבאית. הכניסה לתערוכה דרשה הרשמה מראש (בחינם) באתר צה"ל. כל מבקר שנכנס לתערוכה קיבל צמיד עם שבב מחשב שהיווה מעין "כרטיס חוגר" וירטואלי. באמצעות השבב הישגיו במשחקי הווידאו והסימולטורים השונים תועדו, וביציאה מהתערוכה קיבל המבקר סיכום של הישגיו והמלצה על התפקיד הצבאי המתאים לו. משגר כיפת ברזל בתערוכת "צה"ל שלנו" דגם של לוויין טכסאר בתערוכת "צה"ל שלנו" תערוכת "צה"ל שלנו": מרכבה סימן 4מ וברקע כיפת ברזל נמ"ר לחימה סמוך להקמת המדינה הוקמו גם אחדים ממוסדותיה, שציינו אף הם בשנה זו 70 שנה להיווסדם: צה"ל הוקם ב-26 במאי 1948, כשבועיים לאחר קום מדינת ישראל, תוך כדי קרבות מלחמת העצמאות. ב-7 במאי 2018 נערכה בלטרון עצרת למלאת 70 שנה לצה"ל, ולחיילי צה"ל נשלחה איגרת מהרמטכ"ל לציון יום זה. בחג הסוכות פתח צה"ל תערוכה אינטראקטיבית לכבוד שנת ה-70 בחולון בשם "צה"ל שלנו" התערוכה כללה מיצגים אינטראקטיביים לצד תצוגת רכב קרבי משוריין גדולה. ב-10 במאי 2018 ציין השב"כ 70 שנה להקמתו, בעצרת שבה נכחו נשיא המדינה וראש הממשלה. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. יצרנים אחדים של מוצרי צריכה ובידור הפיקו מוצרים הקשורים לחגיגות ה־70 למדינת ישראל. האולטראס וסאבלימינל הפיקו את השיר "ישראלה" לכבוד החגיגות. בנק ישראל הודיע כי לכבוד שנת ה־70 יונפק מטבע רשמי עם הלוגו הנבחר על ידי החברה הישראלית למדליות ולמטבעות. המטבע יוטבע בשלושה ערכים: בערך של שקל אחד יהיה עשוי משילוב של כסף ושל נחושת, בערך של שני שקלים יהיה עשוי מכסף בלבד, ובערך של עשרה שקלים יהיה עשוי משילוב זהב, כסף ונחושת. עיצוב המטבע יכלול מגן דוד, את המילה "ישראל" ואת הסלוגן "מורשת של חדשנות". חברת דואר ישראל הנפיקה בול מיוחד לציון 70 שנה לעצמאות ישראל. ערכו הנקוב הוא 5 שקלים והוא עוצב על ידי טל הובר כאשר על גביו אייקונים של תחומים בהם ישראל רשמה הישגים מרשימים בארץ ובעולם. כרזת יום העצמאות, המופקת כל שנה על ידי מרכז ההסברה שבמשרד התרבות והספורט - לא הופקה. קבוצת הכדורגל מכבי תל אביב, השיקה לכבוד ה-70 חולצת משחק בצבעי כחול לבן, על החולצה סמל הקבוצה ולוגו עמותת לוחמים לחיים המסייעת ללוחמים הסובלים מפוסט טראומה הצלם רון גפני הוציא לאור לכבוד החגיגות את הספר "70 פנים לישראל" המכיל 70 צילומי אוויר של ישראל על מגוון מאפייניה, בשפות עברית אנגלית וסינית. הוצאת ידיעות ספרים הוציאה לאור את ספרו האלבומי של ניסים משעל "ישראל 70 להיות ישראלי". הוצאת "קוראים" הוציאה לאור את הספר "70 פנים לישראל" ואת הספר "מזומן בזמן – 70 שנות מטבע בישראל". בהוצאת מודן יצא לאור ספרו של מרדכי נאור "תש"ח - 70 סיפורים ופרשיות". דובר צה"ל פרסם גיליון מיוחד של "במחנה", ובו שלל כתבות על תולדות צה"ל, ובפרט מלחמותיו. עיתון ישראל היום ערך שני מצעדים לדירוג 70 האלבומים הטובים בכל הזמנים במוזיקה הישראלית. המצעד הראשון היה של צוות מומחים, ולמקום הראשון הגיע בו "אביתר בנאי", אלבום הבכורה של אביתר בנאי. במצעד השני, דירוג הקהל, דירגו המצביעים את "בלעדייך" של איל גולן במקום הראשון. תחנת גלי צה"ל הכריזה על מצעד לבחירת השיר הישראלי הטוב ביותר בכל הזמנים, כאשר בחירת השירים נתונה באופן בלעדי לבחירת המשרתים בצה"ל. השיר שזכה היה "כאב של לוחמים" אותו כתב ושר עידן עמדי על שירותו כלוחם בחיל ההנדסה הקרבית. חברת גוגל הציגה ביום העצמאות שרבוט גוגל לציון יום זה. ספינת סער 5 בחוף הרצליה, במסגרת משט חיל הים ביום העצמאות ה-70 משט מפרשיות בחוף הרצליה, ביום העצמאות ה-70 מטוסי "שמשון" במטס חיל האוויר דחפור D9 משוריין בתערוכת זרוע היבשה ביום העצמאות ה-70 מפגן צניחה בחוף תל אביב נשיא מדינת ישראל רובי ריבלין מזניק את מסע ה-70 חגיגות העשור למדינת ישראל חגיגות שנת ה-20 למדינת ישראל חגיגות שנת ה-40 למדינת ישראל חגיגות שנת ה-50 למדינת ישראל חגיגות שנת ה-60 למדינת ישראל מדיה וקבצים בנושא חגיגות שנת ה-70 למדינת ישראל בוויקישיתוף אתר האינטרנט הרשמי של חגיגות שנת ה-70 למדינת ישראל חותמים על מגילת העצמאות(הקישור אינו פעיל) חוגגים 70: טקס הדלקת המשואות | יום העצמאות תשע"ח - 2018, בערוץ היוטיוב של כאן 11 - תאגיד השידור הישראלי צחי אבנור, תערוכת "צה"ל שלנו" לכבוד שנת ה-70, תמונות בפליקר הקמת מטה לאירועי חגיגות 70 שנה למדינת ישראל, החלטה מספר 2244 של ממשלת ישראל השלושים וארבע, משנת 2017, באתר של משרד ראש הממשלה טל שלו‏, חברי כנסת במכתב לרה"מ: שקול מחדש גיוס התרומות לחגיגות ה-70, באתר וואלה, 3 בינואר 2017 הודעה לתקשורת, באתר התנועה למען איכות השלטון בישראל, ‏2 בינואר 2017(הקישור אינו פעיל) יונתן ריגר, ‏חגיגות ה-70 למדינה: הציבור יממן, באתר ‏מאקו‏, 5 באפריל 2017 רוני סופר, הצצה ראשונה: כך יחגגו 60 למדינה, באתר ynet, 4 בדצמבר 2007 מכרז לניהול אירועי שנת ה-70 למדינת ישראל, באתר משרד התרבות והספורט, ‏24 במאי 2017 ענת ביין-לובוביץ', ‏טרגט מרקט זכתה במכרז לניהול אירועי ה-70 למדינת ישראל, באתר גלובס, 11 בינואר 2018 צבי זרחיה, 70 ב-100 מיליון: סוכם תקציב חגיגות העצמאות, באתר TheMarker‏, 8 באוגוסט 2017 עדו בן פורת, "בואו לעצב את לוגו חגיגות ה-70", באתר ערוץ 7, 3 באוגוסט 2017 חוגגים 70 ואתם שותפים!, באתר 70israel.co.il(הקישור אינו פעיל) בחרו את סמל חגיגות ה-70 לצה"ל, באתר ‏מאקו‏, 18 באוקטובר 2017 עדי דניאל, "מורשת של חדשנות": הלוגו שילווה את חגיגות ה-70 למדינה, באתר ערוץ 20, 15 בינואר 2018 נעמה ריבה, ומי זכה בתחרות הפתוחה לציבור לעיצוב לוגו חגיגות ה-70? חברת ההפקה, באתר הארץ, 15 בינואר 2018 משה כהן, ‏"כן, יש במה להתגאות": השרה רגב חשפה את קמפיין חגיגות ה-70, באתר מעריב אונליין, 1 באפריל 2018 איתמר אייכנר, השיר שיוביל את חגיגות ה-70 של המדינה: "הללויה", באתר ynet, 6 בפברואר 2018 איתמר אייכנר, הללויה גרסת 2018: הבתים הנוספים נחשפים, באתר ynet, 19 בפברואר 2018 רן בר-זיק, פרצות אבטחה ל-70 השנה: אתר מגילת העצמאות חשף את החותמים לסכנת זיופים, באתר הארץ, 11 באפריל 2018 עומר בר, השקת הקמפיין הרשמי של חגיגות 70 למדינת ישראל, באתר קמפיינ.ים, ‏2 באפריל 2018 החלטה מספר סט/18 של ועדת שרים לענייני סמלים וטקסים, באתר משרד ראש הממשלה, (סעיף ג'), ‏26 ספטמבר 2017 עמית סגל, ‏לראשונה: רה"מ ינאם בטקס המשואות?, באתר ‏מאקו‏, 26 בספטמבר 2017 טל שלו, אור רביד‏, רגב: טקס המשואות יהיה מרגש גם אם יו"ר הכנסת יחליט לא להגיע, באתר וואלה, 1 באפריל 2018 בשנים 2015–2017 הוצגה ברכה מוקלטת קצרה של ראש הממשלה נתניהו במסגרת טקס המשואות. אורלי וגיא, סערת טקס המשואות: "רגב טועה - אסור למשרד התרבות לקבוע תכנים", באתר חדשות 13 (לשעבר ערוץ עשר), 2 באפריל 2018 מעריב אונליין, ‏הארכיון מוכיח: נתניהו נאם בעבר בטקס המשואות. דוברו של אדלשטיין: "לא הגיוני", באתר מעריב אונליין, 3 באפריל 2018 מורן אזולאי, אדלשטיין לח"כים ולעובדים: אם יהיו שינויים בטקס המשואות, לא ניקח חלק, באתר ynet, 29 במרץ 2018 ח"כ הרצוג: "אם הופכים את טקס הדלקת המשואות לפוליטי, גם אני צריך לנאום", באתר מעריב אונליין, 2 באפריל 2018 עוזי ברוך, נתניהו ידליק משואה, באתר ערוץ 7, 10 באפריל 2018 יולי אדלשטיין על סערת המשואות: "אני נוהג לקיים הסכמים", באתר וואלה, 19 באפריל 2018 ישי פורת, נתניהו: "מנסים לכבות את האור בציון - זה לא יקרה", באתר ynet, 19 באפריל 2018 ספי עובדיה, המהדורה המרכזית-אדלשטיין מדבר, חדשות עשר, 19 באפריל 2018, מדקה 18:30-37:42 טל שלו‏, ד"ר אבשלום קור ונועם גרשוני: רשימת מדליקי המשואות 2018, באתר וואלה, 8 באפריל 2018 שלמה צזנה, נשיא הונדורס ידליק משואה ביום העצמאות, באתר ישראל היום, 5 באפריל 2018 מורן אזולאי, כך תיסלל הגעת נתניהו לטקס? נשיא הונדורס ידליק משואה ביום העצמאות, באתר ynet, 5 באפריל 2018 דנה ויס ועמית ולדמן, ‏נשיא הונדורס ביטל הגעתו לטקס, באתר ‏מאקו‏, 9 באפריל 2018 משרד מבקר המדינה ונציב תלונות הציבור, טקס הדלקת המשואות לציון 70 למדינת ישראל - בחירת מדליקי המשואות, חלוקת ההזמנות והתקשרויות, 28 באפריל 2019 איתי שטרן, חגיגות ה-70 לישראל: 70 שעות של אירועים המוניים, באתר הארץ, 15 בינואר 2018 שלומי דיאז, רגב חשפה את תוכנית חגיגות ה-70 לישראל, באתר ישראל היום, 15 בינואר 2018 "הללויה", רחפנים ודגלנים: הרגעים הגדולים של טקס הדלקת המשואות, באתר ynet, 19 באפריל 2018 לילה כחול לבן – 70 ק"מ של מסיבות חוף, באתר 70.gov.il(הקישור אינו פעיל) רוקדים ה' באייר ומקבלים את השבת, באתר 70.gov.il(הקישור אינו פעיל) הפסקול של המדינה, באתר 70.gov.il(הקישור אינו פעיל) הללויה ישראל, באתר 70.gov.il (ארכיון) נועם אמיר, עצמאות 70: הנשיא העניק אות הצטיינות ל-120 חיילים, באתר ערוץ 20, 19 באפריל 2018 "מבזקים". וואלה! חדשות. נבדק ב-2018-04-08. דנה ירקצי‏, חתן חידון התנ"ך לנוער: עזריאל שילת, תושב חצור הגלילית, באתר וואלה, 19 באפריל 2018 מצעד האור הישראלי, באתר 70.gov.il(הקישור אינו פעיל); איתי בלומנטל, מצעד האור צעד ברחובות בתל-אביב, באתר ynet, 19 באפריל 2018 אלישע בן קימון, כלת פרס ישראל מרים פרץ: "מולדת לא בונים רק בכאב ודמעות אלא גם בעמל ובנתינה", באתר ynet, 19 באפריל 2018 מערכת ערוץ החופש, ‏כמו בבוסטון: "שביל העצמאות" יפתח בקרוב בתל אביב, באתר ‏מאקו‏, 26 בדצמבר 2017 קובי פינקלר, שביל העצמאות בתל אביב, באתר ערוץ 7, 19 במרץ 2018 נעה לנדאו, שגרירות ארה"ב בישראל תועבר לירושלים במאי, לרגל יום העצמאות, באתר הארץ, 23 בפברואר 2018 משה כהן, ‏ישראל חוגגת: נפתחו חגיגות יום העצמאות ה-70 בהר הרצל, באתר מעריב אונליין, 18 באפריל 2018 ישי פורת ורועי רובינשטיין, ישראל חגגה 70 בטקס מרהיב: המשואות הודלקו לתפארת המדינה, באתר ynet, 18 באפריל 2018 ynet, שרוליק ומגן דוד: מופע הרחפנים בטקס המשואות, באתר ynet, 19 באפריל 2018 הדר ת"ש, לרגל חגיגות ה-70: צה"ל מפרסם חידוש לשיר הקלאסי, באתר ערוץ 20, 8 במרץ 2018 מערכת ישראל היום, לכבוד חגיגות ה-70: עריקים יוכלו לשוב ארצה, באתר ישראל היום, 18 במרץ 2018 יום העצמאות ה-70 בצה"ל: מטס, הישט ומפגן צניחה, באתר "סרוגים", 10 באפריל 2018 איתי בלומנטל ויואב זיתון, מהרקולס לכינרת: תיעוד הצניחה והחילוץ של השייטת, באתר ynet, 19 באפריל 2018; צפו: מטס ומשט מול חופי ישראל, באתר ערוץ 20, 19 באפריל 2018. בין קריית שמונה לאילת: תיעוד המטס המסורתי של חיל האוויר מעל שמי ישראל, באתר כאן – תאגיד השידור הישראלי, 19 באפריל 2018 יחד עם בניהם: יוגב ושטרן השתתפו בצניחה המיוחדת, באתר כיפה, 26 באפריל, 2018 70 שנה לקולנוע הישראלי באתר של סינמטק תל אביב טיימס סקוור נצבעה בכחול לבן: אלפים חגגו 70 לישראל בניו יורק, באתר וואלה, 4 ביוני 2018 נדב צנציפר ודוד בן שימול, יש סיכום: מסי וארגנטינה יגיעו לישראל ב-9 ביוני, באתר ynet, 28 בפברואר 2018 סמי פרץ, כך השתלטה מירי רגב על מסי תמורת 2.7 מיליון שקל מהכסף שלנו, באתר TheMarker‏, 22 במאי 2018. נעה לנדאו, רג'וב ביקש מארגנטינה לא לשחק בירושלים: העברת המשחק לעיר הפכה אותו לפוליטי, באתר הארץ, 6 ביוני 2018. עוזי דן, בעקבות לחץ פלסטיני: בוטל המשחק בין ישראל וארגנטינה בירושלים, באתר הארץ, 5 ביוני 2018 בן מיטלמן, ‏ארגנטינה: "המשחק מבוטל - סליחה", באתר ‏מאקו‏, 6 ביוני 2018 רום ליאור ויואב קרקובסקי, ארגנטינה: "המשחק מבוטל, מתנצלים"; עיני: "איימו על השחקנים", באתר כאן – תאגיד השידור הישראלי, 6 ביוני 2018. Argentine soccer team cancels match in Israel amid death threats against Messi, וושינגטון פוסט, 6 ביוני 2018. מירי רגב הציגה תמונות: "כך איימו על ליאונל מסי ומשפחתו", באתר וואלה, 6 ביוני 2018. אוריאל דסקל, מירי רגב הפסידה ל-BDS מגול עצמי, באתר כלכליסט, 6 ביוני 2018. עוזי דן, ביטול המשחק נגד ארגנטינה: השחצנות של מירי רגב הולידה שער עצמי מפואר, באתר הארץ, 6 ביוני 2018. "צה"ל שלנו, אתר התערוכה באתר צה"ל. עצרת 70 שנה לצה"ל, באתר גלי צה"ל, 7 במאי 2018 עדו בן פורת, 70 שנה לצה״ל: "העוצמה לצידנו", באתר ערוץ 7, 7 במאי 2018. יואב זיתון, לרגל 70 שנה לצה"ל: איגרת לחיילים מאיזנקוט - ומבן גוריון, באתר ynet, 7 במאי 2018. יואב זיתון, שב"כ חגג 70 שנה לקיומו: "תחושת הייעוד מכוונת אותנו", באתר ynet, 11 במאי 2018 האולטראס וסאבלימינל חוגגים 70 שנה למדינה בשיר מיוחד, באתר nana10‏, 19 בספטמבר 2017 איתמר אייכנר, כך ייראו המטבעות שיונפקו לרגל חגיגות ה-70 לישראל, באתר ynet, 11 בפברואר 2018 איתמר אייכנר, חגיגות הכסף, באתר ynet, 11 בפברואר 2018 חדשות 2, ‏המטבעות המיוחדים לכבוד שנת ה-70, באתר ‏מאקו‏, 15 באפריל 2018 דואר ישראל תנפיק בול מיוחד במלאות 70 לעצמאות ישראל, באתר port2port.co.il, ‏8 באפריל 2018 קוים ונקודות, מחפשים את כרזת יום העצמאות ה־70 - וכרגיל: ״אין כלום כי לא היה כלום!!!' 13 באפריל 2018 מדינת ישראל חוגגת 70, אסף שמש, 15 באפריל 2018, באתר מכבי תל אביב. ספר המתנה החדש שלנו לאירועי ה-70!, באתר www.skypics.co.il ישראל 70- להיות ישראלי, באתר ידיעות ספרים, ISBN 978-965-564-425-8 מזומן בזמן, באתר סטימצקי 70 פנים לישראל, באתר סטימצקי במחנה - גיליון חגיגי ליום העצמאות ה-70, באתר צה"ל רז ישראלי, רגע לפני תוצאות הקהל: "מצעד המומחים", באתר ישראל היום, 27 במרץ 2018, בדיקה אחרונה ב־1 בפברואר 2023 רז ישראלי, "מצעד ה-70": התוצאות, באתר ישראל היום, 29 במרץ 2018, בדיקה אחרונה ב־1 בפברואר 2023 מצעד שיר החיילים לשנת ה-70 באתר גלי צה"ל מצעד החיילים של גלגלצ ו-וואלה! NEWS: "כאב של לוחמים" של עידן עמדי במקום ה-1, באתר וואלה, 19 באפריל 2018 Yom Ha'atzmaut 2018, April 19, 2018 (באנגלית)